മനോനില തെറ്റി തെരുവില് അലഞ്ഞ പ്രവാസിക്ക് തുണയായത്, മലയാളി സാമൂഹിക പ്രവര്ത്തകന് pravasi റിയാദ്: ഇന്ത്യാക്കാരനാണെന്ന് തെളിയിക്കുന്ന രേഖകളില്ലാത്തതിനാല് ഇന്ത്യന് എംബസി അഭയം നിഷേധിച്ച കൊല്ക്കത്ത സ്വദേശിയ്ക്ക് മലയാളി ജീവകാരുണ്യ പ്രവര്ത്തകന് തുണയായി. മനോനില തെറ്റി റിയാദിലെ തെരുവില് അലഞ്ഞ അഷ്റഫ് എന്ന ബംഗാളി യുവാവിനാണ് ഒ.ഐ.സി.സി തൃശൂര് ജില്ലാ ജീവകാരുണ്യ പ്രവര്ത്തകന് നേവല് ഗുരുവായൂര് സംരക്ഷണമൊരുക്കിയത്. താടിയും മുടിയും വളര്ത്തി മാസങ്ങളായി കുളിക്കുകയോ വസ്ത്രങ്ങള് അലക്കുകയോ ചെയ്യാതെ നടന്ന ഇയാളെ നേവല് ഏറ്റെടുത്ത് കുളിപ്പിക്കുകയും മുടിവെട്ടി കൊടുക്കുകയുമായിരുന്നു. മാത്രമല്ല എല്ലാ ദിവസവും ഭക്ഷണം എത്തിക്കുകയും ചെയ്യുന്നു. പേരും നാടും മാത്രമേ യുവാവ് പറയുന്നുള്ളൂ. അതില് കൂടുതല് ഒന്നും വ്യക്തമല്ല. ഇന്ത്യന് എംബസി, സൗദി അധികൃതര് തുടങ്ങിയ കേന്ദ്രങ്ങളുമായി ബന്ധപ്പെട്ട് കൂടുതല് വിവരങ്ങള് ശേഖരിക്കാനുള്ള ശ്രമത്തിലാണ് നേവല്. സൗദി വിസയില് വന്ന ആളല്ലെന്നാണ് സൗദി രേഖകള് പരിശോധിച്ചപ്പോള് മനസിലാകുന്നത്. അതുകൊണ്ട് തന്നെ ഏത് രാജ്യക്കാരനെന്ന് തെളിയിക്കുന്ന രേഖകള് ഒന്നും ഇല്ലാത്തതിനാല് അഭയം നല്കാന് പരിമിതിയുണ്ടെന്ന് എംബസി അധികൃതര് അറിയിക്കുകയായിരുന്നു. മനോരോഗിയാതിനാല് സൗദി നാടുകടത്തല് കേന്ദ്രത്തിലും പാര്പ്പിക്കാനാവില്ല എന്ന് അവരും നിലപാടെടുത്തു. അതോടെ റിയാദിലെ തന്നെ ഒരു പാര്ക്കില് പാര്പ്പിച്ചിരിക്കുകയാണ് യുവാവിനെ. നേവല് എല്ലാദിവസവം പോയി കാണുകയും എല്ലാ നേരവും ഭക്ഷണം കൊണ്ടു കൊടുക്കുകയും ചെയ്യും. രേഖകള് കണ്ടെത്തി കുടുംബത്തിന്റെ അടുത്ത് എത്തിക്കാനുള്ള ശ്രമത്തിലാണ് നേവല് ഗുരുവായൂര്.